Document ID: 32007D0383

KOMMISSIONENS BESLUTNING
af 1. juni 2007
om ændring af beslutning 2006/636/EF om fastsættelse af den årlige fordeling pr. medlemsstat af beløbet for Fællesskabets støtte til landdistriktsudvikling for perioden 1. januar 2007 til 31. december 2013
(meddelt under nummer K(2007) 2274)
(2007/383/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (1), særlig artikel 69, stk. 4, og
ud fra følgende betragtninger:
(1)
Det samlede beløb, der er fastsat ved Rådets afgørelse 2006/493/EF af 19. juni 2006 om fastsættelse af beløbet for Fællesskabets støtte til landdistriktsudvikling for perioden 1. januar 2007 til 31. december 2013, dets årlige fordeling og minimumsbeløbet, der er forbeholdt regioner, som er omfattet af konvergensmålet (2), inkluderer beløbet for Bulgarien og Rumænien.
(2)
Ved Kommissionens beslutning 2006/636/EF (3) fastsættes tildelingerne til medlemsstaterne af Fællesskabets støtte til landdistriktsudvikling for perioden 1. januar 2007 til 31. december 2013 under hensyntagen til de beløb, der skal overføres til ELFUL, og som tildeles ved Kommissionens afgørelse 2006/410/EF (4) og Kommissionens beslutning 2006/588/EF (5).
(3)
Beslutning 2006/636/EF omfatter ikke beløbene til Bulgarien og Rumænien. Efter disse to landes tiltrædelse pr. 1. januar 2007 skal beslutning 2006/636/EF ændres for at omfatte den årlige fordeling af Fællesskabets støtte til landdistriktsudvikling i disse lande.
(4)
Artikel 34, stk. 2, i akten vedrørende Bulgariens og Rumæniens tiltrædelse omhandler beløbet fra EUGFL, Garantisektionen, til udvikling af landdistrikterne i disse lande i årene 2007-2009. Fordelingen pr. år og pr. medlemsstat af dette beløb er anført i en fælles erklæring i del II, »Erklæringer«, afsnit A, punkt 4, i slutakten til Bulgariens og Rumæniens tiltrædelsestraktat. En korrekt gennemførelse af foranstaltningen »Supplering af direkte betalinger« i bilag VIII, afdeling I, punkt E, til tiltrædelsesakten forudsætter, at disse beløb angives i løbende priser i tabellen »Fordeling pr. medlemsstat af Fællesskabets støtte til landdistriktsudvikling 2007-2013«, der er knyttet som bilag til beslutning 2006/636/EF.
(5)
Beslutning 2006/636/EF bør derfor ændres i overensstemmelse hermed -
VEDTAGET FØLGENDE BESLUTNING:
Artikel 1
Bilaget til beslutning 2006/636/EF erstattes af teksten i bilaget til denne beslutning.
Artikel 2
Denne beslutning anvendes fra den 1. januar 2007.
Artikel 3
Denne beslutning er rettet til medlemsstaterne.
Udfærdiget i Bruxelles, den 1. juni 2007.

Labels: 18
15
19
5